b'\n_START_ARTICLE_\nSlapovi v Istri\n_START_PARAGRAPH_\nV Istri so \xc5\xa1tevilni slapovi, ki so bolj ali manj neraziskani in slabo poznani. \xc4\x8ce \xc5\xa1tejemo vse, ki so vi\xc5\xa1ji od 2 m jih je preko petdeset. Ve\xc4\x8d kot trideset jih je v hrva\xc5\xa1ki Istri in okoli dvajset v slovenski Istri. Ve\xc4\x8dinoma so te\xc5\xbeko dostopni, saj do njih ne vodi nobena urejena pot. Nekateri so lepi in veli\xc4\x8dastni, preko poletja pa skoraj vsi presahnejo. Vsi slapovi in pripadajo\xc4\x8de stene imajo kra\xc5\xa1ki zna\xc4\x8daj.\n_START_SECTION_\nHidrogeolo\xc5\xa1ke zna\xc4\x8dilnosti sive Istre\n_START_PARAGRAPH_\nPovr\xc5\xa1inski vodni tokovi in slapovi so v glavnem samo v sivi Istri zaradi vodonepropustnih sedimentov fli\xc5\xa1a. Omejeno gri\xc4\x8devnato obmo\xc4\x8dje sive Istre se dviga do \xc5\xa1tiristo metrov nadmorske vi\xc5\xa1ine in je globoko presekan s \xc5\xa1tevilnimi koriti, ozkimi dolinami kra\xc5\xa1kih rek in potokov, udornicami in kanjoni. Prete\xc5\xbeni del voda ponikne in te\xc4\x8de po podzemlju do ni\xc5\xbejih kra\xc5\xa1kih izvirov blizu obale ali ob sami obali. Najbolj znana ponikalnica v Istri je Pazin\xc4\x8dica, ki ponikne v Pazinski jami, njena voda pa se pojavi v dolini reke Ra\xc5\xa1e . Vode, ki ne poniknejo, so stalni re\xc4\x8dni tokovi rek Mirne, Ra\xc5\xa1e, Dragonje, potoka Boljun\xc5\xa1\xc4\x87ice z jezom Letaj , kot tudi akumulacijsko jezero Butoniga.'